Eksamensprosedyre #05

**Studentenes eksamensappell**

– Om tilbakemelding på eksamensoppgaver etter eksamen

**Utarbeidet av:** Sigurd Steinshamn, Ingunn Bakke, Anne Vik, Bendik Lund, Bjarne Austad, Tobias S. Slørdahl, tobias.s.slordahl@ntnu.no

**Høring hos studentene:** Mars 2016 (Høringssvar avsender Bigseth)

**Godkjent av:** Iver Sjåk Nordrum, april 2016

**Laget/oppdatert:** 22. April 2016

**Hensikt**:

* Sikre en god faglig dialog mellom studenter og eksamenskommisjon og en enhetlig tilbakemelding på oppgaver som er gitt på eksamen.

**Bakgrunn**

Siden innføringen av flervalgsoppgaver i 2005/2006 har eksamensretningslinjene gitt studentene mulighet til å komme med tilbakemeldinger på eksamensoppgaver innen 1 uke etter at eksamen var administrert. Hensikten var at underviserne skulle få tilbakemelding på flervalgsoppgavene i en tid hvor de ikke hadde erfaring med dette eksamensformatet. Ordningen har fortsatt å eksistere, men den opprinnelige intensjonen er nå ikke gyldig lenger. Ordningen har fungert middels godt. Noen år er det gode tilbakemeldinger, andre år får man mange tilbakemeldinger som ikke har rot verken i litteratur om eksamensformater eller i medisinsk litteratur.

Eksamensledelsen ved fakultetet ønsker at ordningen skal videreføres for å sikre at vi fanger opp oppgaver som inneholder feil. Dette på tross av at det nå er innført fagfellevurdering av alle eksamensoppgaver. Studentene har også ønsket en videreføring av ordningen og har kommet med forslag og innspill til den nye ordningen. Fra våren 2016 gjelder derfor følgende prosedyre, dersom et kull ønsker å gi tilbakemelding på oppgaver etter eksamen. Studentenes eksamensappell må ikke forveksles med formelle klager på eksamen, som alle kan fremme etter at sensur foreligger.

**Prosedyre for gjennomføring av Studentenes eksamensappell**

* Studentene har mulighet til å komme med tilbakemeldinger på eksamensoppgavene **innen 1 uke** etter eksamensdagen. Ordningen gjelder både flervalgsoppgaver og kortsvarsoppgaver.
* Tilbakemeldingene skal komme i et samlet dokument fra hvert kull og fylles inn i mal (vedlegg) som tilsendes kulltillitsvalgt av studiekonsulent i forbindelse med eksamen og som også er tilgjengelig på [https://www.ntnu.no/dmf/eksamen-medisinstudiet#](https://www.ntnu.no/dmf/eksamen-medisinstudiet). Tilbakemeldinger som ikke sendes inn i vedlagte mal vil ikke bli vurdert.
* I dokumentet skal det fremgå hvem (en eller flere) som er forfatteren bak appellen på den enkelte oppgave. E-postadresse på forfatter(ne) må fremgå, slik at eventuelle uklarheter kan oppklares etter at vi mottar dokumentet.
* For å sikre at det er enighet i kullet om tilbakemeldingen bør det avholdes et kullmøte eller en elektronisk avstemming i et system som krever innlogging via feide. **Minimum 15 %** av kullet må være enig før kullet kan appellere. Hvis studentene ikke ønsker å utvikle et system selv, har vi laget følgende system dere kan benytte: https://survey.medisin.ntnu.no/machform/view.php?id=119842
* Tilbakemeldingen må sendes studiekonsulent på aktuelle semester og til årsleder/semesterkoordinator i vedlagte mal. Kopi av appellen skal sendes eksamenskoordinator tobias.s.slordahl@ntnu.no.